བགྲོ་གཞིའི་ལུང་དང་བོ།ལེགས་བཤད་སྙིང་པོ་ལས།རྟེན་ཆོས་ཅན་དེ་ཁོ་ནར་གྲུབ་པ་ཉམས་པར་ཁས་བླངས་པའི་སྟེང་ནས་ཀྱང་གཞན་དུ་བཤད་པ་དང་བཤད་ཚུལ་འདི་གཉིས་མི་མཐུན་ཀྱང་རང་རྒྱུད་འགོག་པའི་གྲུབ་མཐའ་མི་མཐུན་པ་མིན་ནོ།།ཞེས་བཤད་ཚུལ་མི་མཐུན་པའི་སྐོར་བཤད་པ་ལ་ཐོག་མར་ཚིག་གསལ་ལས།དེ་ནི་དེ་ལྟར་མ་ཡིན་ཏེ།འདི་ལྟར་གང་གི་ཚེ་འདིར་སྐྱེ་བ་བཀག་པ་བསྒྲུབ་པར་བྱ་བའི་ཆོས་སུ་འདོད་པ་དེའི་ཚེ་དེ་ཁོ་ནར་དེའི་རྟེན་ཆོས་ཅན་ཕྱིན་ཅི་ལོག་ཙམ་གྱིས་བདག་གི་དངོས་པོ་རྙེད་པ་ནི་ཉམས་པར་གྱུར་པར་འདིས་རང་ཉིད་ཀྱིས་ཁས་བླངས་པ་ཉིད་དོ།།ཞེས་ལེགས་ལྡན་འགོག་པའི་གཞུང་གི་དགོངས་པ་འགྲེལ་ཚུལ་ལ་ལེགས་བཤད་སྙིང་པོ་ལས་བཤད་ཚུལ་དང་།ལམ་རིམ་ཆེན་མོ་སོགས་ལས་བཤད་ཚུལ་མི་འདྲ་བའི་དབང་གིས་བཤད་ཚུལ་མི་མཐུན་ཞེས་གསུངས།དང་བོ་ལེགས་བཤད་སྙིང་བོ་ལས།མིག་སོགས་ཀྱི་ཆོས་ཅན་རང་གི་ངོ་བོ་དེ་ཕྱིན་ཅི་ལོག་ཙམ་གྱིས་རྙེད་པ་མིན་པར་ལེགས་ལྡན་རང་ཉིད་ཀྱིས་ཁས་བླངས་ལ།ཞེས་པ་ནས།ཆོས་ཅན་དེ་འཇལ་བའི་ཚད་མ་ནི་མིག་སོགས་ཀྱི་རང་བཞིན་ལ་མ་འཁྲུལ་བའི་ཤེས་པ་ཡིན་ལ་ཤེས་པ་ཕྱིན་ཅི་མ་ལོག་པ་རང་བཞིན་ལ་མ་འཁྲུལ་བའི་གནས་སྐབས་ཏེ།དེས་རྙེད་པའི་ཡུལ་ནི་ཤེས་བྱ་ཕྱིན་ཅི་ལོག་རང་མཚན་གྱིས་མེད་བཞིན་དུ་དེར་སྣང་བའི་རྫུན་སྣང་མེད་པའི་ཕྱིར་རོ།།ཞེས་དང་།ཡོད་པ་གང་ཡིན་རང་གི་ངོ་བོས་ཡོད་པར་འདོད་པའི་ལུགས་ལ་རང་མཚན་སྣང་བ་ལ་ལྟོས་ཏེ་འཁྲུལ་པར་སོང་ན་དེས་རང་གི་གཞལ་བྱ་རྙེད་པར་འཇོག་མི་ནུས་པས།རྟོག་པ་དང་རྟོག་མེད་ཀྱི་ཚད་མ་གང་ཡིན་ཀྱང་ཚད་མར་སོང་ས་སྣང་ཡུལ་དང་ཞེན་ཡུལ་རང་མཚན་ལ་མ་འཁྲུལ་བ་ཞིག་དགོས་སོ།།དེའི་ཚེ་ཐ་སྙད་དུ་མིང་དུ་བཏགས་པ་ཙམ་མིན་པའི་དོན་རང་གི་གནས་ཚུལ་གྱི་ངོ་བོའམ་རང་བཞིན་ཞིག་ལ་ཚད་མར་འགྲོ་དགོས་ཤིང་རང་གི་ཁས་ལེན་པ་ཡང་ཡིན་ནོ།།དེ་འདྲ་བའི་ཚད་མས་རྙེད་པའི་དོན་ཡིན་ན་ཤེས་བྱ་ཕྱིན་ཅི་ལོག་ཡིན་པར་འགལ་བས་རྟགས་ཕྱི་མ་འགྲུབ་བོ།།དེ་བཞིན་དུ་ཤེས་པ་འཁྲུལ་པས་རྙེད་པའི་དོན་ཡིན་ན་ཡང་ཤེས་བྱ་ཕྱིན་ཅི་མ་ལོག་པ་ཡིན་པ་འགལ་ལོ།།དེའི་ཕྱིར་ཆོས་ཅན་མ་གྲུབ་པའི་སྐྱོན་སྤོང་མི་ནུས་སོ།།ཞེས་ཐལ་འགྱུར་བས་ལྟ་ན།ལེགས་ལྡན་གྱིས་ཐལ་འགྱུར་བ་ལ་རང་མཚན་གྱིས་གྲུབ་མ་གྲུབ་གང་གིས་ཀྱང་ཁྱད་པར་དུ་མ་བྱས་པའི་མིག་སོགས་ཙམ་ཆོས་ཅན་དུ་གཟུང་ན།རྒོལ་ཕྱི་རྒོལ་གཉིས་ཀ་ལ་ཆོས་ཅན་ཚད་གྲུབ་མཐུན་སྣང་བ་ཞིག་འབྱུང་བས་ཕྱོགས་ཆོས་མ་གྲུབ་པའི་སྐྱོན་མེད་ཅེས་ལེགས་ལྡན་གྱིས་བཤད་པ་དེ་མི་འཐད་པར་ཐལ།རང་མཚན་གྱིས་གྲུབ་མ་གྲུབ་གང་གིས་ཀྱང་ཁྱད་པར་དུ་མ་སྦྱར་བར་ཆོས་ཅན་ཚད་མས་གྲུབ་ཚུལ་མེད་པར་ལེགས་ལྡན་ཁྱོད་ཀྱིས་ཁས་བླངས་པའི་ཕྱིར་ཏེ།ཆོས་ཅན་འཇལ་བའི་ཚད་མ་ཡིན་ན་རང་མཚན་གྱིས་ཁྱད་པར་དུ་བྱས་ནས་རྙེད་པས་ཁྱབ་པར་ཁས་བླངས་པའི་ཕྱིར་ཏེ།ཆོས་ཅན་འཇལ་བའི་ཚད་མ་ཡིན་ན་ཆོས་ཅན་དེའི་རང་མཚན་ལ་ཚད་མར་སོང་བས་ཁྱབ་པར་ཁས་ལེན་པར་གང་ཞིགཐལ་འགྱུར་བས།མིག་སོགས་ཆོས་ཅན་ཀུན་རྫོབ་པ་རྣམས་རང་མཚན་ལ་འཁྲུལ་བའི་ཚད་མས་རྙེད་དོན་ཁས་བླངས་པས་ཆོས་ཅན་མཐུན་སྣང་བ་མེད་པའི་ཕྱིར།ཁྱབ་སྟེ།རང་མཚན་ལ་འཁྲུལ་བའི་ཚད་མས་རྙེད་དོན་དང་།རང་མཚན་ལ་མ་འཁྲུལ་བའི་ཚད་མས་རྙེད་དོན་གཉིས་ཀར་མི་ཡོང་བའི་ཕྱིར་ཏེ།དེ་གཉིས་ཐ་དད་ཅིང་དངོས་འགལ་ཡིན་པའི་ཕྱིར།དེས་ན།ཆོས་ཅན་མཐུན་སྣང་བ་མེད་པའམ་ཆོས་ཅན་མ་གྲུབ་པའི་སྐྱོན་སོ་ན་གནས་སོ།།ཞེས་ལེགས་ལྡན་འགོག་གོ།།ལམ་རིམ་ཆེན་མོ་ལས།བསྒྲུབ་བྱའི་ཆོས་ཀྱི་རྟེན་ཆོས་ཅན་མིག་གམ་གཟུགས་ལ་སོགས་པ་ནི་དེ་ཁོ་ནར་ཉམས་པར་གྱུར་པ་སྟེ་མ་གྲུབ་པར་ལེགས་ལྡན་འབྱེད་འདིས་རང་ཉིད་ཀྱིས་ཁས་བླངས་པ་ཡིན་ནོ།།ཆོས་ཅན་ཇི་འདྲ་བ་སྙམ་ན།མ་རིག་པས་བསླད་པའི་ཕྱིན་ཅི་ལོག་ཙམ་གྱིས་བདག་གི་དངོས་པོ་རྙེད་པ་སྟེ།མིག་གི་ཤེས་པ་ལ་སོགས་པའི་ཐ་སྙད་པའི་ཤེས་པ་ཙམ་གྱིས་གྲུབ་པའི་དོན་ནོ།།ཁས་བླངས་ལུགས་ནི་དོན་དམ་པར་སྐྱེ་བ་བཀག་པ་དེ་ཆོས་ཅན་དེ་དག་ལ་བསྒྲུབ་བྱའི་ཆོས་སུ་བརྟེན་པ་དེའི་ཚེ་སྟེ་དེའི་ཕྱིར་ཏེ།དེ་ཁོ་ནར་གྲུབ་ན་དེ་བརྟེན་པ་འགལ་བའི་ཕྱིར་རོ།།ཞེས་ཐལ་འགྱུར་བས་ལྟ་ན།ལེགས་ལྡན་གྱིས་དངོས་སྨྲ་བ་ལ་རང་མཚན་གྱིས་གྲུབ་མ་གྲུབ་གང་གིས་ཀྱང་ཁྱད་པར་དུ་མ་བྱས་པའི་མིག་སོགས་ཙམ་ཆོས་ཅན་དུ་བཟུང་ན།རྒོལ་ཕྱི་རྒོལ་གཉིས་ཀ་ལ་ཆོས་ཅན་ཚད་གྲུབ་མཐུན་སྣང་བ་ཞིག་འབྱུང་བས་ཕྱོགས་ཆོས་མ་གྲུབ་པའི་སྐྱོན་མེད་ཅེས་ལེགས་ལྡན་གྱིས་བཤད་པ་དེ་མི་འཐད་པར་ཐལ།སྔ་རྒོལ་ལེགས་ལྡན་ཁྱོད་ཀྱིས་རྟེན་ཆོས་ཅན་མིག་སོགས་ཀུན་རྫོབ་པ་དེ་དག་རང་མཚན་ལ་འཁྲུལ་བའི་ཚད་མས་རྙེད་དོན་དུ་ཁས་བླངས་དགོས་པའི་ཕྱིར་ཏེ།རྟེན་ཆོས་ཅན་མིག་སོགས་ཀུན་རྫོབ་པ་དེ་དག་རང་མཚན་ལ་མ་འཁྲུལ་བའི་ཚད་མའི་ངོ་ན་མེད་པར་ཁས་བླངས་དགོས་པའི་ཕྱིར་ཏེ།རྟེན་ཆོས་ཅན་དེ་ཁོ་ནར་གྲུབ་པ་ཉམས་པར་ཁས་ལེན་པའི་ཕྱིར།ཁྱབ་སྟེ།རྟེན་ཆོས་ཅན་ཀུན་རྫོབ་པ་དེ་དག་ཟག་མེད་མཉམ་བཞག་ཡེ་ཤེས་ཀྱི་ངོ་ནར་གྲུབ་པར་ཉམས་ན།མ་འཁྲུལ་བའི་ཚད་མའམ་ཤེས་པ་ཕྱིན་ཅི་མ་ལོག་པ་ཟག་མེད་མཉམ་བཞག་ཡེ་ཤེས་ཀྱི་ངོ་ན་མེད་དགོས་པས།མིག་སོགས་ཀྱི་རང་བཞིན་ལ་མ་འཁྲུལ་བའི་ཤེས་པའི་ངོ་ནར་མེད་དགོས་པའི་ཕྱིར།དེས་ན།མིག་སོགས་ཀྱི་རང་མཚན་ལ་འཁྲུལ་བའི་ཚད་མས་རྙེད་དོན་ཡིན་པར་ལེགས་ལྡན་ཁྱོད་ཀྱིས་ཁས་བླངས་དགོས་ལ།ཕྱི་རྒོལ་དངོས་སྨྲ་བས་རང་མཚན་ལ་མ་འཁྲུལ་བའི་ཚད་མས་རྙེད་དོན་ཡིན་པར་ཁས་བླངས་པས་ཁྱོད་གཉིས་ལ་ཆོས་ཅན་མཐུན་སྣང་བ་མེད་པའི་ཕྱིར།ཞེས་དགོངས་པ་འགྲེལ་ལུགས་མི་འདྲ་བ་གཉིས་བྱུང་ཡང་།རང་རྒྱུད་འགོག་པའི་གྲུབ་མཐའ་མི་མཐུན་པའམ་མི་འདྲ་བ་གཉིས་བཀག་པ་མིན་ནོ།།མདོར་བསྡུས་ན།ལེགས་བཤད་སྙིང་པོས་ལེགས་ལྡན་འབྱེད་ཀྱི་དངོས་ཀྱི་ཁས་བླངས་ལ་སྦྱར་ནས་སྐྱོན་བརྗོད་ལུགས་དང་།ལམ་རིམ་དང་སྟོང་མཐུན་སོགས་ལས་ལེགས་ལྡན་གྱི་དོན་གྱི་ཁས་བླངས་ལ་སྦྱར་ནས་སྐྱོན་བརྗོད་ལུགས་བཤད་པ་ཡིན་ནོ།།